**Vyskúšaj si prijímacie skúšky zo slovenského jazyka a literatúry 2023**

kód žiaka:

**Ukážka č. 1** Bezočivá myška sa priblížila k býkovi, keď sa pásol. Zrazu uhryzla ozrutné zviera do nosa. Býk zaručal od prekvapenia a zlosti. Myška sa zvrtla a utekala preč. Býk sklonil hlavu a vyrazil za ňou. Dobehla k svojej diere v múre a vhupla dnu. Býk pred dierou fučal, hrabal kopytami a vyzýval myš, aby vyšla von, myš sa mu však vysmiala. To bolo na býka priveľa! Ustúpil pár krokov, rozbehol sa a udrel hlavou do múru, ten sa však ani nezachvel. Býkovi sa však zatmelo pred očami a klesol na kolená. Vtedy prešibaná myška vyletela von a znova ho uhryzla. Býk chcel myš udupať, no bol priveľmi pomalý. Myš už bola opäť vo svojej diere.

**1. Z ukážky č. 1 vyplýva:**

A) Býk sa posmieval myške pre jej veľkosť.

B) Býk sa vzdal boja a klesol na kolená.

C) Býk trpezlivo vyčkával, kedy myš vyjde von.

D) Býk stratil rovnováhu a myš ho opäť napadla.

**2. Z ukážky č.1 vyplýva poučenie:**

A) Nepúšťaj sa do vecí, ktorým nerozumieš.

B) Telesná veľkosť a sila nie sú vždy rozhodujúce.

C) Niekedy dosiahneme viac presviedčaním ako silou.

D) Nemali by sme robiť závery, kým nepoznáme celú pravdu.

**3. V podčiarknutej vete sa nenachádza:**

A) prirovnanie

B) epiteton

C) sloveso

D) zdrobnenina

**4. Synonymum k slovu bezočivá je:**

A) chvastavá

B) protivná

C) drzá

D) slepá

**5. V teórii literatúry rozlišujeme pojmy literárny druh a literárny útvar. Ktorý z uvedených pojmov je literárnym druhom ?**

A) román

B) činohra

C) lyrika

D) balada

**6. Ktorý z uvedených útvarov patrí do neveršovanej epiky?**

A) bájka

B) tragédia

C) žalospev

D) sonet

**7. Pri ktorom útvare je nesprávne uvedený literárny druh?**

A) povesť - epika

B) epigram - dráma

C) poviedka - epika

D) balada - epika

**Ukážka č. 2**

1. Slnečný úsmev bol čoraz teplejší a pútnik zistil, že kabát nepotrebuje.

2. Mocnejší bude ten, komu sa podarí vyzliecť kabát z pútnika.

3. „Ak sa mne nepodarilo zvliecť kabát z pútnika, nepodarí sa to ani tebe.“

4. Slnko sa obrátilo k severnému vetru a jeho úsmev žiaril a žiaril.

5. Vetrom šľahaný človek si iba tesnejšie pritiahol kabát k telu.

6. Severný vietor a slnko sa sporili o to, kto je mocnejší.

7. Nakoniec sa rozhodli, že musia raz a navždy ukončiť spor.

**8. Vety bájky z ukážky č. 2 sú poprehadzované. Ktorá z nich je prvá a ktorá posledná ?**

A) 2, 3

B) 4, 6

C) 4, 7

D) 6, 4

**9. V ktorej dvojici slov dochádza k spodobovaniu hlások podľa znelosti?**

A) z triedy, so sestrou

B) podpera, dokreslený

C) vpísaný, udeliť

D) rozvoz, odvedľa

**10. Ktorá z viet je jednočlenná?**

A) Od začiatku to bolo jasné.

B) Nezdržal sa u nás dlho.

C) Na poludnie sa rozpršalo.

D) Dozvedeli sa o tom od nás.

**11. Ktoré podstatné mená majú rovnaký skloňovací vzor?**

A) loď, obci, nocou, hus

B) učiteľka, robota, pracovňa, knižnica

C) synovi, Kukučínovi, Mišovi, medveďovi

D) s bačom, Sašovi, s dubom, s cieľom

**12. Ktoré vlastné podstatné mená sú napísané správne?**

A) Dobšinského ulica, Kokava Nad Rimavicou

B) Bratislavské hudobné slávnosti,Banskobystričan

C) Slovenská Národná Rada, tatranec

D) Mliečna cesta, most Priateľstva 3

**13. V ktorej vete je sloveso v dokonavom vide?**

A) Chváli sa cudzím perím.

B) Niesli snáď desať kufrov.

C) Päťkrát som volal zbytočne.

D) Asi sa dozviem pravdu.

**14. Ktorý z uvedených výrazov nepatrí medzi ostatné tri?**

A) zlatá vlna vzduchu hudie

B) sadnúť niekomu na lep

C) pritiahnuť si opasok

D) nedá si po nose brnkať

**15. V ktorej z možností sú správne doplnené chýbajúce hlásky nasledujúcich viet?** Majstrovstvá sveta v krasokorču-ovaní mali neb-valé ohlas-. Nadšen- -ratislavsk- diváci, znám- svoj-m stál-m záujmom o tento biely šport, boli schopn- do noci sledovať v-kony pretekárov.

A) ľ, ý, i, ý, B, í, y, i, y, ý, ý

B) ľ, ý, y, í, b, í, i, í, y, í, ý

C) l, ý, y, í, B, í, y, i, y, í, ý

D) l, ý, y, y, b, í, i, i, y, ý, ý

**Ukážka č. 3**

Ružový spev mi prší z úst

Pridržte, dievky, zástery!

Budem vám do nich lásku húsť,

Ukolíšem vás v páperí.

Slnko mi sadlo na ........

Som ako rytier v pancieri.

Samý lesk sypem okolo.

Pridržte, dievky, zástery!

/Ján Smrek – Pieseň, úryvok/

**16. Ktoré slovo treba doplniť v 1. verši 2. strofy ukážky č. 3?**

A) rameno

B) zem

C) čelo

D) vlasy

**17. Ktorý z umeleckých prostriedkov sa v texte ukážky č. 3 vyskytuje?**

A) metafora

B) zdrobnenina

C) prirovnanie

D) epiteton

**18. Ktorá z dvojíc slov k sebe významovo patrí ?**

A) rozhovor - monológ

B) personifikácia – básnický prívlastok

C) dialóg - rozhovor

D) epiteton – zveličenie

**19. Aký umelecký prostriedok sa nachádza v 3. verši 2. strofy ukážky č. 3 ?**

A) metafora

B) zdrobnenina

C) zveličenie

D) synonymum

**20. Ktoré z nasledujúcich vyjadrení platí pre ukážku č. 3 ?**

A) Je to lyrický text piesne o láske mladého rytiera.

B) Je to epická báseň, ktorá rozpráva o študentskej láske.

C) Je to lyrická báseň, v ktorej prevláda opis jari.

D) Je to lyrický text o radosti zo života a lásky.